Gedagte vir die dag: Om te onthouFoto: pixabay.com As julle klomp slegte mense net goeie dinge vir julle eie kinders gee, hoeveel te meer sal julle hemelse Vader dit dan nie doen nie? Ek verseker julle: Hy sal selfs die Heilige Gees met sy groot krag gee aan almal wat ernstig tot Hom bid. (Lukas 11:13) Dis terugkyk-tyd: Dié tyd van die jaar wanneer ons gedagtes terugdwaal na al die verskillende hoogte- en laagtepunte wat dié kalenderjaar opgelewer het. Vir sommige was daar groot hartseer, ontsteltenis en pyn. Ander het heerlike vreugdes en hemelse heerlikhede om te onthou terwyl die meeste van ons terugdink aan ’n mengsel van goed en sleg. As jy eerlik is, sal jy weet: Dit was nóg ’n jaar waarin jy oorleef het omdat jou getroue Vader so ongelooflik goed was vir jou. Jy sal onthou van die vele kere toe Hy antwoorde gegee het nog voor jy gevra het; toe Hy jou opgetel het toe jy geval het; toe Hy jou in jou hartseer getroos het en dié male sonder tal toe Hy vreugde-seën oor jou uitgestort het. Ja, God was in hierdie jaar onverpoos aan jou sy, Hy is nou daar bý jou en sal môre steeds daar wees. Dankie dat U áltyd by my is, Hemel-Heer.